Ungmennafélagið Íslendingur hefur sent sveitarfélaginu Borgarbyggð erindi um að byggt verði íþróttahús á Hvanneyri . Erindið hefur verið tekið til umfjöllunar í byggðarráði en engin ákvörðun tekin um málið en því vísað til tómstundanefndar . Snorri Sigurðsson á Hvanneyri er einn þeirra sem skipaður var í íþróttahússnefnd félagsins . Hann sagði í samtali við Skessuhorn að umræða um málið kæmi vegna skorts á íþróttaaðstöðu á svæðinu . „ Við lögðum fram hugmynd um að byggt yrði við Ásgarð , sem er aðalbygging Landbúnaðarháskólans . Þar eru þegar búningsklefar sem nýtast fyrir sundlaug svo í raun er einungis verið að tala um byggingu á sal því búningsklefa , salerni og aðra þess háttar aðstöðu mætti ef til vill samnýta . Við teljum að þetta gæti verið lausn sem vert er að hyggja að . “ Páll S. Brynjarsson sveitarstjóri sagði hugmyndina að mörgu leyti sniðuga en engin ákvörðun hefði verið tekin um málið , af eða á . „ Við munum ræða við forsvarsmenn Umf. Íslendings og einnig rektor Landbúnaðarháskólans um málið . Á borðinu er þegar tillaga að uppbyggingu íþróttamannvirkja við íþróttamiðstöðina í Borgarnesi . Nokkuð sem núverandi meirihluti lofaði að gera fyrir síðustu kosningar . Einnig er áhugi meðal íbúa á Bifröst fyrir því að koma upp betri íþróttaaðstöðu þar . En það er afar jákvætt að íbúar séu með hugann við svona verk og ber að þakka það , “ sagði Páll .